KONTRAKT NA ROK 2009,

uzatvorený medzi Ministerstvom financií Slovenskej republiky
a Vzdelávacím a doškoľovacím zariadením VS – Financie Tatranská Lomnica

Článok I.
Účastníci kontraktu

Ministerstvo financií Slovenskej republiky

Sídlo:			Štefanovičova 5, 817 82  Bratislava 15
Zastúpené: 		Ing. Jánom Počiatkom – ministrom financií SR
Bankové spojenie: 	Štátna pokladnica, č. ú.: 7000001400/8180
IČO: 			00151742
(ďalej len „MF SR“)

a

Vzdelávacie a doškoľovacie zariadenie VS – Financie Tatranská Lomnica

Sídlo: 			Tatranská Lomnica 128, 059 60 Vysoké Tatry
Zastúpené: 		Ing. Dagmar Tešliarovou – riaditeľkou zariadenia
Bankové spojenie: 	Štátna pokladnica, č. ú.: 7000092656/8180, 7000092621/8180
IČO: 			35528290
(ďalej len „VDZ VS – Financie“),

berú na vedomie, že v zmysle uznesenia vlády Slovenskej republiky č. 1370 z  18. decembra 2002, kontrakt nie je zmluvou v zmysle právneho úkonu, ale plánovacím a organizačným aktom, vymedzujúcim vecné, finančné a organizačné vzťahy medzi MF SR a VDZ VS – Financie.

Článok II.
Trvanie kontraktu

Kontrakt sa uzatvára na obdobie od 1. januára 2009 do 31. decembra 2009.

Článok III.
Predmet kontraktu

1)	Predmetom kontraktu je 

a)	zabezpečenie materiálno – technického zázemia vzdelávania, odbornej prípravy a jazykovej prípravy zamestnancov rezortu MF SR,
b)	zabezpečenie materiálno – technického zázemia akreditovanej vzdelávacej aktivity a iných odborných aktivít, organizovaných MF SR, pre zamestnancov verejnej správy a
c)	zabezpečenie oddychu a relaxácie zamestnancov rezortu MF SR.

2)	VDZ VS – Financie zabezpečí v roku 2009 naplnenie predmetu kontraktu, zrealizovaním 18 000 lôžkodní, takto:

a)	plnenie predmetu kontraktu, uvedeného v článku III., ods. 1) písm. a) a b) bude VDZ VS – Financie zabezpečovať počas doby trvania kontraktu v pracovných dňoch, na základe písomných požiadaviek MF SR a organizácií rezortu MF SR,

b)	plnenie predmetu činnosti v bode c) bude vo VDZ VS – Financie zabezpečované v termínoch, tomu určených, t. j. v období školských prázdnin, Veľkej noci a Silvestra, na základe písomných požiadaviek osobného úradu MF SR a počas dní pracovného voľna a pracovného pokoja (resp. pri voľných kapacitách vo VDZ VS – Financie v priebehu pracovného týždňa), na základe písomných požiadaviek zamestnancov rezortu MF SR. 

Článok IV.
Spôsob financovania

1)	Činnosť VDZ VS – Financie je financovaná zo štátneho rozpočtu v rámci rozpočtovej kapitoly MF SR.

2)	Na zabezpečenie predmetu kontraktu v zmysle čl. III. ods. 2 je navrhovaný celkový rozpočet vo výške  1 541 393,–EUR, z toho 829 848,–EUR na kapitálové výdavky a 711 545,–EUR na bežné výdavky. Podrobnejšia špecifikácia výdavkov je uvedená v prílohe č. 1 k tomuto kontraktu (viď. Rozpis záväzných ukazovateľov vládou schváleného návrhu rozpočtu verejnej správy na rok 2009).

3)	Výška rozpočtu na finančné krytie úloh môže byť v priebehu roka upravovaná, v súlade s vykonanými rozpočtovými opatreniami voči VDZ VS – Financie. 

Článok V.
Práva a povinnosti účastníkov kontraktu

1)	MF SR:

a)	zabezpečí financovanie predmetu kontraktu, uvedeného v čl. III. 
b)	poskytne potrebnú súčinnosť pri plnení kontraktu,
c)	vykoná priebežné kontroly plnenia úloh v termínoch, uvedených v čl. VI. tohto kontraktu,
d)	poskytne vedúcemu úradu vlády SR potrebné údaje pre vytvorenie a publikovanie registra kontraktov na internetovej stránke www.government.gov.sk v termíne do 31. 1. 2009.

2)	VDZ VS – Financie:

a)	riadne a v  stanovených termínoch zabezpečí plnenie predmetu kontraktu, uvedené v čl. III.,
b)	neprekročí náklady na jednotlivé činnosti, uvedené v kontrakte v čl. IV., ods. 2,
c)	predloží správu o vyhodnotení predmetu plnenia kontraktu vedúcemu služobného úradu MF SR  v zmysle čl. VI. tohto kontraktu,
d)	včas informuje vedúceho služobného úradu MF SR o problémoch, ktoré sa vyskytnú v priebehu zabezpečovania úloh kontraktu.

Článok VI.
Spôsob a termín vyhodnocovania kontraktu

1)	Vedúci služobného úradu MF SR vykonáva kontrolu plnenia kontraktu polročne.

2)	Priebežnú správu o hodnotení plnenia predmetu kontraktu predložia účastníci kontraktu prostredníctvom vedúceho služobného úradu MF SR do porady vedenia MF SR v termíne do 15. 8. 2009 za I. polrok 2009 a za II. polrok 2009 v rámci výročnej správy, ktorú vypracuje VDZ VS – Financie v súlade s uznesením vlády SR, v termíne do 15. 3. 2010.

3)	Výročnú správu predloží riaditeľka VDZ VS – Financie vedúcemu služobného úradu MF SR, ktorý ju predloží do porady vedenia.

Článok VII.
Zverejnenie kontraktu

1)	Tento kontrakt zverejnia účastníci kontraktu – MF SR a VDZ VS – Financie na svojich internetových stránkach do 30. 1. 2009.

2)	Riaditeľka VDZ VS – Financie zabezpečí zverejnenie výročnej správy na internetovej stránke            www.vdz-financie.sk do 30. 4. 2010.

Článok VIII.
Záverečné ustanovenie

Tento kontrakt môže byť so súhlasom oboch zmluvných strán zmenený, a to výhradne formou písomných dodatkov.

V Bratislave, dňa					

Ing. Ján Počiatek 						Ing. Dagmar Tešliarová
minister financií Slovenskej republiky				          riaditeľka VDZ VS – Financie

Príloha č. 1 ku kontraktu na rok 2009 – Rozpočet VDZ VS – Financie Tatranská Lomnica na rok 2009

Rozpočet  VDZ VS – Financie Tatranská Lomnica na rok 2009

     	v  EUR

Číslo položky
	
Ukazovateľ
	
Rok 2009
	
	Príjmy celkom	116 178	
	Výdavky celkom	1 541 393	
	z toho:		
600	Bežné výdavky	711 545	
	v tom:		
610	- mzdy, platy a OOV	192 458	
620	- poistné	69 309	
630	- tovary a služby	449 114	
640	- bežné transfery	664	
700	Kapitálové výdavky	829 848	
	- obstarávanie kapitálových aktív	829 848	
	Počet zamestnancov	26